Inicijative za otvaranje zdravih trgovina
The Food Trust, pokušava pristup zdravijoj hrani učiniti lakšim… i profitabilnijim
Od svibnja prošle godine, u program upisalo preko 440 vlasnika takvih prodavaonica U Sjedinjenim Državama postoji preko 89 tisuća malih samoposluživanja, takozvanih , ili “trgovina na uglu.” Većina njih male su, privatne trgovine u siromašnijim gradskim četvrtima. Prodaju gotovo sve – od higijenskih i kozmetičkih proizvoda i sredstava za čišćenje, do časopisa, cigareta i bezalkoholnih pića. Neki u njima kupuju i hranu, iako to gotovo nikad nisu svježe, zdrave namirnice, jer ih ove prodavaonice uglavnom ne prodaju. Međutim, jedna nova inicijativa u Philadelphiji, u saveznoj državi Pennsylvaniji, namjerava unijeti proijene. Ovdje u Philadelphiji, jedna trgovina na uglu djeluje kao neka vrst centra za okupljanje ljudi iz okolnih četvrti. To je Oliviarie’s Food Market. Ljudi poput Cynthie Maxwell redovito dolaze ovdje u kupovinu: "Kupujem uglavnom hranu, zobene pahuljice, razne grickaliceza djecu. Ovdje imaju uglavnom sve što mi treba". Jedan posjetitelj kaže da ovdje gotovo svakog tjedna dolazi igrati državnu lutriju, dok su dvije učenice iz obližnje osnovne škole svratile po grickalice. Preko četvrtine učenika u Philadelphiji posjećuje ovakve trgovinice dva puta dnevno, pet dana u tjednu, navodi se u jednoj novoj studiji. “Snacking in Children: the Role of Urban Corner Stores” – Grickanje u djece: uloga urbanih trgovina na uglu – objavio je Centar za istraživanje i edukaciju o pretjeranoj gojaznosti Sveučilišta Temple. Stephanie Vander Veur znanstvenica je pri tom sveučilištu: "Meni je naprosto zapanjujuće da dijete za jedan potrošeni dolar može dobiti 350 kalorija za svakog posjeta ovakvoj trgovini". Redovitim kupovanjem tih 350 kalorija, kaže Vander Veur, djeca konzumiraju skoro pola kile dodatnih kalorija svakog tjedna. To je, dodaje ona, jedan od razloga zašto su djeca koja žive u američkim gradovima pretjerane težine. Clara Santos, vlasnica trgovine Oliviarie’s Food Market, kaže da često viđa istu djecu dva puta dnevno - na putu do škole i na povratku kući. Najpopularniji artikli su im čips i zaslađena gazirana pića, sve za manje od jednog dolara, kaže ona: "Vrećice čipsa za 35 centi sadrže 150 kalorija, a bočice s gaziranim pićem po 110". To je 110 kalorija po “porciji” pića, a svaka bočica koja košta 50 centi sadrži tri tekuće porcije. No, učenici obično popiju cijelu bočicu, uz čitavu vrećicu čipsa. A to je zajedno 455 kalorija, odnosno oko jedna petina dnevnog unosa kalorija kod djece, i to u samo jednoj užini. U Philadelphiji ima oko dvije tisuće malih samoposluživanja. Vaćina njih, kao i onih drugdje u zemlji, ne prodaju zdravije grickalice i namirnice, poput voća i mliječnih proizvoda. Zdrava hrana zahtijeva posebnu brigu i održavanje, kažu vlasnici, a nitko im ne jamči da će ih kupci i kupiti. Međutim, jedna neprofitna organizacija u Philadelphiji, The Food Trust, pokušava pristup zdravijoj hrani učiniti lakšim... i profitabilnijim: "Prodajom zapakirane ili vakumirane hrane zarada je svega nekoliko centi po paketu, no sa svježom hranom obično je veća". Brianna Almaguer Sandoval jedna je od direktorica Inicijative za otvaranje zdravih trgovina na uglu. Ona kaže da se, od svibnja prošle godine, u program upisalo preko 440 vlasnika takvih prodavaonica. Kao poticaj da postanu članovi dobiju sto dolara, kao i poklon košarice i stalke za izlaganje svježih proizvoda te frižidere. U početku programa, The Food Trust usko surađuje s vlasnicima, upoznaje ih s dobavljačima, rukovanjem i čuvanjem hrane te načinima reklamiranja svježih proizvoda. Djelatnici tvrtke The Food Trust također sastave listu zdrave hrane koju preporuče trgovinama, ukljućujući konzerve, integralne žitarice, mliječne proizvode, krto meso...a potom, tri ili četiri mjeseca kasnije, provjere da li su te promjene i uvedene. Clara Santos, vlasnica trgovine Oliviarie’s Market, kaže da bez njihove pomoći ne bi znala kako započeti s prodajom svježeg voća i povrća u svojoj trgovini: "Ne bih bila ni počela, ne bih na to ni pomislila, jer sam mislila da bi to bio vrlo rizičan potez – prodavati nove stvari u dijelu grada gdje niste sigurni da će se prodavati". No, njeni su kupci pozdravili dostupnost zdravije hrane. Tim više što im je najbliži supermarket sa svježom i zdravom hranom udaljen, pa ne mogu do njega pješice. Clara Santos kaže da su čak i učenici počeli kupovati zdravije proizvode: ujutro bi, kaže, kupili jabuku ili jogurt. Prije nego što se uključila u ovaj program, ona bi prodala svega nekoliko snopova banana tjedno. A sada ih prodaje puno više, zajedno s narančama, jabukama, i slatkim krumpirima. U međuvremenu, još neki američki gradovi pošli su putevima Philadelphije, zamijetivši njihov uspjeh u prodaji svježom hranom: Portland u saveznoj državi Oregon, Birmingham u Alabami i New York City. Svi oni planiraju započeti s programom po obrascu Inicijative za otvaranje zdravih trgovina na uglu.